Diari Oficial de la Generalitat Valenciana


Sumari del DOGV 7058, del 02-07-2013 (2013/6234)

Aprovació de les bases particulars per a la selecció i adjudicació del programa d'actuació integrada de la unitat d'execució número 5 del sòl urbà del pla general.
-------------------------------------------------------------------------------------------------------------------------------------------------------------------

### Dades del document

Número de DOGV
:   7058

Data del DOGV
:   02-07-2013

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2013/6234


Data del document
:   10-06-2013

Organisme emissor
:   Ajuntament de Massalfassar

Tipus de document
:   Anunci

Descriptors 

:   * Massalfassar
    * pla d'urbanisme
    * administració local

Aprovació de les bases particulars per a la selecció i adjudicació del programa d'actuació integrada de la unitat d'execució número 5 del sòl urbà del pla general. [2013/6234]  
El Ple de l'Ajuntament de Massalfassar, en sessió ordinària celebrada en data 31 de maig de 2013, va adoptar, entre altres, l'acord següent:  
  
«Primer. Iniciar el procediment per a la programació per gestió indirecta de la unitat d'execució 5 del sòl urbà del Pla General de Massalfassar. Esta iniciació suposa l'admissió de la sol·licitud formulada per la mercantil Olario, SL, en el sentit que deriva dels informes municipals emesos.  
Segon. Aprovar les bases particulars redactades pels servicis municipals per a la convocatòria del concurs de programació del procediment esmentat, que hi ha en l'expedient. La publicació de les bases aprovades en el Diari Oficial de la Comunitat Valenciana produirà els efectes previstos en els articles 289.1 i 290.1 del Reglament d'Ordenació i Gestió Territorial i Urbanística (ROGTU) i, particularment, la suspensió de llicències definitives d'obres i activitat.  
Tercer. Ordenar la publicació de l'anunci del concurs a què es fa menció en els articles 132 de la Llei Urbanística Valenciana (LUV) i 291 del ROGTU, i que es complisquen els altres tràmits preceptius d'impuls fins a la formalització de l'oportú conveni d'adjudicació. I que es curse a la promotora la iniciativa d notificació d'este acord, amb trasllat del testimoni de les bases particulars aprovades per a regir la programació».  
Este acord, de conformitat amb el que establix l'article 109 de la Llei 30/1992, de 26 de novembre, posa fi a la via administrativa. Contra este vostè podrà, interposar, amb caràcter potestatiu, recurs de reposició o impugnar-lo directament davant de la jurisdicció contenciosa administrativa.   
En el cas que vosté opte per la interposició del recurs de reposició, ho farà davant de l'òrgan municipal que va dictar l'acte i en el termini d'un mes a comptar des de l'endemà del dia en què tinga lloc la seua publicació, i haurà de tindre en compte que la seua interposició impedirà, fins a la seua resolució expressa o desestimació presumpta, la utilització de la via contenciosa administrativa. El recurs haurà de resoldre's i notificar-se en el termini d'un mes, i s'entendrà desestimat i quedarà expedita la via contenciosa administrativa en cas contrari.  
  
En el cas que decidisca interposar recurs contenciós administratiu directament, ho farà, de conformitat amb el que disposen els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, davant dels jutjats del contenciosos administratius de València, en el termini de dos mesos comptats des de l'endemà a aquell en què tinga lloc esta publicació.  
Tot això sense perjuí que puga exercitar qualsevol altra acció o recurs que estime convenient en defensa dels seus drets.  
  
Bases particulars per a la selecció i adjudicació del programa d'actuació integrada de la unitat d'execució 5 industrial del sòl urbà, ampliació del polígon del Mediterrani de Massalfassar  
  
I. Objecte del contracte  
Este contracte té per objecte el desplegament i execució del programa d'actuació integrada que s'especifica en estes bases particulars (annex I, apartat A), en les quals es regulen les condicions de caràcter tècnic, jurídic, econòmic i administratiu, per a la selecció d'una proposta de programa d'actuació integrada i d'un urbanitzador per a la realització urbanística de l'actuació.  
  
II. Règim jurídic (art. 286.1.d del Reglament d'Ordenació i Gestió Territorial i Urbanística)  
Este contracte té naturalesa jurídica especial, i en tot allò no previst en estes bases particulars, s'aplicarà la Llei 16/2005, de 30 de desembre, de la Generalitat, Urbanística Valenciana (LUV) i el Reglament d'Ordenació i Gestió Territorial i Urbanística, aprovat per Decret 67/2006, de 19 de maig, del Consell de la Generalitat (ROGTU), i les bases generals de programació.  
Seran de aplicació supletòria les disposicions contingudes en el títol II del llibre IV del Text Refós de la Llei de Contractes del Sector Públic, aprovat per Reial Decret Legislatiu 3/2011, de 14 de desembre (TRLCSP), i les establides en el Reglament General de la Llei de Contractes de les Administracions Públiques, aprovat per Reial Decret 1098/2001, de 12 d'octubre, i en el Reglament de Desplegament Parcial de la Llei 30/2007, de Contractes del Sector Públic, aprovat per Reial Decret 817/2009, de 8 de maig, així com les normes que regulen la contractació administrativa de les entitats locals que s'apliquen.  
  
En cas de contradicció entre els documents contractuals abans esmentats, l'orde de prelació serà el següent: preceptes imperatius de la legislació urbanística i de contractes de les administracions públiques, i, finalment, bases generals de programació, bases particulars de programació i contracte per al desplegament i execució del programa d'actuació integrada.  
  
III. Ordenació urbanística vigent (art. 131.2.a Llei Urbanística Valenciana)  
L'ordenació urbanística vigent en l'àmbit d'actuació és la que figura en l'apartat B de l'annex I  
  
IV. Memòria de necessitats i objectius del programa d'actuació integrada (art. 131.2.b Llei Urbanística Valenciana)  
1. Memòria de necessitats:  
S'hauran de justificar en la proposta de programació la necessitat d'abordar un desenrotllament urbà harmònic, amb un nou model que sol·licite una oferta de desenrotllament immobiliari, residencial, terciari i industrial d'alta qualitat, i aprofitar al màxim les condicions naturals i d'accessibilitat del territori.  
2. Objectius de la programació:  
a) Gestionar la transformació jurídica de les finques afectades pel programa. En este sentit l'urbanitzador estarà obligat a:  
· Sol·licitar, dels corresponents registres (de la propietat i cadastre), tota la informació de les finques i titulars de drets i deures inclosos en l'actuació.  
· En cas d'existir parcel·les semiconsolidades, efectuar un estudi fefaent d'estes, amb proposta de solució en els termes que preveu el capítol III del títol I de la Llei Urbanística Valenciana.   
· Presentar per a la seua aprovació el projecte de reparcel·lació.  
· Pagar als creditors nets abans que la reparcel·lació aprovada accedisca al Registre de la Propietat.  
· Inscriure en el Registre de la Propietat les noves finques resultants, especialment les destinades al domini públic.  
· Fer constar en el registre de la propietat les afeccions existents (carreteres, ferrocarril, barrancs i altres).  
· Cancel·lar les finques cadastrals aportades a la reparcel·lació i inscriure les resultants en el cadastre.  
· Qualssevol altres actuacions necessàries per a la transformació jurídica de les finques afectades.   
b) Urbanitzar completament la unitat o unitats d'execució que constituïxen l'objecte del programa i realitzar les obres públiques addicionals que es necessiten, amb subjecció a les previsions temporals i econòmiques del programa (i es definiran, a nivell general, aquelles obres necessàries per a garantir els servicis urbanístics i la seua connexió amb les infraestructures generals).  
c) Connectar i integrar adequadament la urbanització amb les xarxes d'infraestructures d'energia, comunicacions i servicis públics existents, i per a això hauran de:   
· Aportar informes de les administracions sectorials les competències del qual resulten afectades per l'actuació (carreteres, xarxa ferroviària, domini públic hidràulic, domini públic maritimoterrestre i altres).  
  
· Presentar, si és el cas, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
· Incloure en el projecte d'urbanització la construcció de les obres complementàries que foren necessàries.   
d) Suplementar les infraestructures i espais públics o reserves dotacionals en els quals és necessari per a no minvar ni desequilibrar els nivells de qualitat, quantitat o capacitat de servicis existents i exigibles reglamentàriament.  
e) Obtindre els sòls dotacionals públics de l'àmbit de l'actuació a favor de l'administració gratuïtament. A estos efectes:   
· L'urbanitzador efectuarà la inscripció en el registre de la propietat i traslladarà a l'Administració la corresponent certificació acreditativa d'això.  
· Els entregarà en perfectes condicions, una vegada concloses les obres d'urbanització, i alçarà la corresponent acta d'entrega.  
f) Obtindre l'aprofitament que legalment corresponga, amb destinació al patrimoni públic del sòl a favor de l'administració i actuarà de forma gratuïta i lliure de càrregues.   
g) Ordenar el repartiment equitatiu de les càrregues i beneficis de l'actuació entre els afectats (l'Ajuntament, en els supòsits en què siga procedent el deure de cessió previst en l'article 13.6 de la Llei 4/2004, de 30 de juny, d'Ordenació del Territori i Protecció del Paisatge, haurà d'establir els criteris de valoració i la seqüència per a fer efectiu eixe deure).   
Perquè existisca una informació completa de les circumstàncies rellevants als fins de l'equidistribució, a disposició dels afectats, l'urbanitzador haurà d'entregar a l'Ajuntament, en cada moment procedimental oportú, en format adequat per a la seua inserció en la web municipal (PDF), els documents que conformen l'obertura de licitació i l'adjudicació del contracte per a execució de les obres d'urbanització, inclòs el propi contracte amb tots els seus annexos; els documents que conformen el projecte de reparcel·lació i la resta de necessaris per a la liquidació de les distintes quotes d'urbanització; les certificacions d'obra segons format ?aprovat per l'administració municipal, així com les factures de tots els conceptes i gastos que hagen d'incloure's en estes, excepció feta del benefici propi de l'urbanitzador   
h) Establir terminis per a edificar els solars resultants de l'actuació urbanitzadora, i s'hi inclourà un cronograma en què s'indique expressament el termini d'edificació dels terrenys propietat de l'urbanitzador o d'altres propietaris adherits a la seua iniciativa de Programa.  
i) Si és el cas, i amb caràcter complementari, es fixa com a objectius a càrrec de l'urbanitzador i sense que siguen repercutibles als propietaris de terrenys afectats, l'execució dels programes de restauració paisatgística, dins de l'àmbit del programa d'actuació integrada, d'acord amb les directrius establides en la Llei 4/2004, de 30 de juny, d'Ordenació del Territori i Protecció del Paisatge.  
Tot això de conformitat amb allò que s'ha establit en l'apartat C de l'annex I.  
  
V. Paràmetres urbanístics (art. 131.2.c Llei Urbanística Valenciana)  
Els paràmetres urbanístics són els establits en la fitxa de gestió que figura en l'apartat D de l'annex I   
  
VI. Criteris i objectius territorials (art. 131.2.d Llei Urbanística Valenciana)  
Els criteris i objectius territorials són els que s'establixen en l'apartat E de l'annex I   
  
VII. Criteris d'ordenació urbanística (art. 131.2.d Llei Urbanística Valenciana)  
1. Els criteris d'ordenació urbanística són els que s'establixen en l'apartat F de l'annex I  
  
VIII. Objectius d'edificació privada (art. 131.2.e Llei Urbanística Valenciana)  
1. Els objectius d'edificació privada són els establits en l'apartat G de l'annex I.  
2. Les condicions de les parcel·les edificables, el volum i forma dels edificis, les condicions estètiques de l'edificació, així com la reserva d'aparcaments, seran els establits en els instruments de planejament que siguen aplicables i en l'apartat G de l'annex I.  
3. S'establix l'obligació de simultaniejar la urbanització i l'edificació en el percentatge mínim establit en l'apartat G de l'annex I.  
  
L'autorització per l'Ajuntament de llicències d'edificació simultània a la urbanització requerirà, en tot cas l'adhesió prèvia del peticionari de la llicència, al plec de condicions d'edificació i urbanització simultània que s'adjunta com a annex I de les bases generals; i l'assumpció expressa per part del peticionari de la llicència, en formular la seua sol·licitud, de les obligacions imposades a càrrec del promotor en el plec esmentat.  
  
  
IX. Prescripcions tècniques dels documents d'ordenació i gestió (art. 131.2.f Llei Urbanística Valenciana)  
S'enumeraran detalladament tots els documents tècnics d'ordenació i gestió que es presentarà l'aspirant a l'urbanitzador (pla parcial, document de justificació integració territorial, estudi de paisatge, ...) així com les prescripcions tècniques i formals que hauran de respectar-se en la seua elaboració i presentació davant de l'administració (maqueta, suport digital ...) De conformitat amb el que establix l'apartat H de l'annex I.   
  
X. Prescripcions tècniques del projecte urbanització (art. 131.2.h Llei Urbanística Valenciana)  
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció de tècnic diferent del seu redactor original, i hauran de complir el que establixen els articles 157 de la Llei 16/2005, de 30 de desembre, de la Generalitat, Urbanística Valenciana (LUV) i 349 del Reglament d'Ordenació i Gestió Territorial i Urbanística, aprovat per Decret 67/2006, de 19 de maig, del Consell de la Generalitat (ROGTU). No podrà modificar les previsions del pla que desenrotlla. En cap cas, podrà contindre determinacions sobre ordenació, règim del sòl o de l'edificació.  
  
Comprendrà tots i cada un dels documents assenyalats en l'article 156.1 de la Llei Urbanística Valenciana i en l'article 350 del Reglament d'Ordenació i Gestió Territorial i Urbanística.  
Seran, en tot cas, plecs de prescripcions tècniques i de condicions de seguretat i salut del projecte d'urbanització els de l'Institut Valencià de l'Edificació (IVE) que estigueren vigents en el moment de presentar-se l'alternativa tècnica del programa. El projecte d'urbanització incorporarà com a part de la seua documentació els esmentats plecs ?i podran fer-ho per simple remissió-, sense perjuí d'incorporar addenda per a regular aspectes singulars de l'obra no previstos en este, els quals no contradiran, en cap cas, les prescripcions que ja figuren en els esmentats plecs.   
Serà, en tot cas, quadro de preus del projecte d'urbanització el de l'Institut Valencià de l'Edificació (IVE) que estiguera vigent al temps de presentar-se l'alternativa tècnica del programa. El projecte d'urbanització incorporarà com a part de la seua documentació l'esmentat quadro ?i podrà fer-ho per simple remissió-, sense perjuí d'incorporar addenda per a establir els preus corresponents als elements singulars de l'obra no previstos en este, els quals no contradiran, en cap cas, els preus que ja figuren en l'esmentat quadro.  
  
XI. Preu de licitació (art. 286.1.h del Reglament d'Ordenació i Gestió Territorial i Urbanística)  
El preu de licitació, que servix exclusivament de base per al càlcul de la garantia provisional, és l'establit en l'apartat I de l'annex I, d'acord amb el que preveu l'article 140.1 de la Llei Urbanística Valenciana.  
  
XII. Terminis de desplegament i execució del programa (art. 131.2.i Llei Urbanística Valenciana i art. 286.1.i del Reglament d'Ordenació i Gestió Territorial i Urbanística)  
S'establixen, en l'apartat J de l'annex I els següents terminis màxims per a l'execució de les següents actuacions per part de l'urbanitzador:   
A) Termini màxim per a la selecció de l'empresari constructor de l'obra civil d'urbanització, comptat des de l'aprovació del projecte de reparcel·lació.   
B) Termini màxim per a la presentació del projecte de reparcel·lació.  
  
C) Termini màxim per a l'execució de les obres d'urbanització, comptat des de la selecció de l'empresari constructor, i terminis màxims per a l'execució de les seues fases parcials.  
D) Termini màxim d'edificació dels solars, comptat des de la recepció de les obres d'urbanització.  
El compliment dels terminis que incumbixen a l'urbanitzador té caràcter d'obligació essencial o substancial, als efectes del contracte.  
XIII. Capacitat per a ser urbanitzador  
1. Podran participar en el concurs per a la selecció i adjudicació d'este programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons estes bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 60 del Text Refós de la Llei de Contractes del Sector Públic aprovat per Reial Decret Legislatiu 3/2011, de 14 de desembre (TRLCSP).  
  
XIV. Solvència econòmica i financera (art. 131.2.m Llei Urbanística Valenciana)  
La justificació de la solvència econòmica i financera de l'urbanitzador s'acreditarà de forma acumulativa pels mitjans següents:   
a) Concertació d'un assegurança d'indemnització per riscos professionals de l'activitat, amb cobertura fins al límit del pressupost total de càrregues de l'oferta, i vigència mínima durant el termini compromés per a l'execució del programa, considerats els terminis de tramitació administrativa.  
b) Si es tractara de persones jurídiques, presentació dels comptes anuals corresponents als deu últims exercicis, o d'extracte d'estes, en el cas en què la publicació d'estes siga obligatòria en la legislació del país on l'aspirant a urbanitzador estiga establit i s'aporten els anuncis de publicació i la seua traducció jurada.  
c) Declaració sobre el volum global de negocis i, si és procedent, sobre el volum de negocis relacionat amb el desenrotllament i la promoció d'actuacions semblants a què són objecte de concurs, corresponent als deu últims exercicis.  
  
XV. Solvència tècnica i professional (art. 131.2.m Llei Urbanística Valenciana)  
1. La justificació de la solvència tècnica i professional de l'urbanitzador s'acreditarà de forma acumulativa pels mitjans següents:   
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística, promoguts i gestionats pel concursant.   
b) Indicació de l'equip tècnic, estiga o no integrat en l'estructura organitzativa de l'urbanitzador, que participe en la redacció o gestió del programa d'actuació integrada, i especialment dels responsables del control de qualitat, amb expressió de la seua titulació professional. Si estigueren integrats els participants en l'estructura organitzativa de l'urbanitzador, s'acreditarà amb la corresponent declaració o certificació de la seguretat social. Si no ho estigueren, s'acreditarà la seua col·laboració amb aportació dels compromisos corresponents.  
c) Titulacions acadèmiques i professionals del personal que participen en la redacció o gestió del programa d'actuació integrada.  
  
d) Declaració que indique la mitjana anual de personal amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant la realització i execució del programa d'actuació integrada, i s'hi inclouran els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant la realització i execució del programa d'actuació integrada.  
2. Si per raons excepcionals justificades que pogueren concórrer en cada cas concret l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, i hauran de demostrar en este cas davant de l'Ajuntament que comptarà amb els mitjans necessaris per a l'execució del programa d'actuació integrada, i de presentar els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència de, almenys, un dels seus membres.  
  
XVI. Garanties  
1. Els qui desitgen participar en el procediment de licitació d'un programa d'actuació integrada hauran de constituir en la forma i als efectes previstos en el Text Refós de la Llei de Contractes del Sector Públic aprovat per Reial Decret Legislatiu 3/2011, de 14 de desembre (TRLCSP), una garantia provisional equivalent al 2 per cent del pressupost estimat de licitació del programa, IVA no inclòs, quantitat que s'establix en l'apartat K de l'annex I.  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i execució dels programes d'actuació integrada, amb constitució de la garantia definitiva.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.   
4. La garantia definitiva, a constituir en la forma i als efectes previstos en el Text Refós de la Llei de Contractes del Sector Públic aprovat per Reial Decret Legislatiu 3/2011, de 14 de desembre (TRLCSP), s'establix en un 10 per cent del valor de les càrregues d'urbanització, IVA no inclòs, del programa d'actuació integrada aprovat. S'ingressarà en termini màxim de 15 dies a comptar de la notificació de l'acord d'aprovació i adjudicació del programa.  
5. Una vegada feta substitució de la garantia provisional per la definitiva, si no arribara a formalitzar-se el contracte per causes imputables a l'adjudicatari, i l'administració resolguera el contracte per tal motiu, es confiscarà de la garantia definitiva fins a l'import màxim de la provisional constituïda, d'acord amb el que disposa l'article 156.4 del TRLCSP.   
  
XVII. Presentació de proposicions  
1. Els qui desitgen prendre part en la licitació hauran de presentar en el termini i lloc que s'establix en l'apartat L de l'annex I, les seues proposicions, integrades per tres sobres, identificats en el seu exterior amb la indicació de la licitació a què concórreguen i firmats pel licitador o persona que ho represente i indicar el nom i cognoms o raó social del proponent amb la documentació següent en idioma castellà o valencià:  
  
Sobre A. Es presentarà amb el títol de Documentació administrativa i contindrà la documentació següent:  
A. Si concorreguera una societat mercantil, haurà de presentar escriptura de constitució inscrita en el Registre Mercantil. Si es tracta d'una agrupació d'interés urbanístic, es presentarà escriptura pública de constitució, així com inscripció en el Registre d'Agrupacions d'Interés Urbanístic dependent de la conselleria competent en urbanisme.  
B. Els qui compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, en el Registre Mercantil o registre públic corresponent.  
C. Quan l'oferent actue en nom propi i siga empresa individual, haurà de presentar DNI o fotocòpia legalitzada d'este.  
D. Resguard acreditatiu d'haver constituït la garantia provisional en els termes exigits en la base XVI.  
E. Declaració responsable de no estar incurs en cap de les prohibicions per a contractar establides per la legislació reguladora de la contractació administrativa, i s'hi inclourà el trobar-se al corrent en el compliment de les obligacions tributàries i amb la seguretat social imposades per les disposicions vigents.  
F. Els documents que acrediten els requisits de solvència tècnica i professional, econòmica i financera.  
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant la realització i execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre'ls.  
H. Acta notarial acreditativa d'haver-se practicat o intentat practicar els avisos a què es referix l'article 134.4 de la Llei 16/2005, de 30 de desembre, de la Generalitat, Urbanística Valenciana (LUV). En tot cas, amb caràcter previ a l'adjudicació, l'ajuntament requerirà a l'adjudicatari proposat l'acreditació documental íntegra de tals actuacions.  
  
I. En cas de concórrer a la licitació unes quantes empreses, compromeses a la constitució d'una unió temporal, cada una d'estes haurà d'acreditar la seua personalitat jurídica i capacitat, i s'indicaran els noms i circumstàncies dels empresaris que subscriuen les proposicions, la participació de cada una d'estes, i designaran la persona o entitat que, durant la vigència del contracte, ha d'ostentar la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
  
Sobre B. Alternativa tècnica, es presentarà obert.  
Sobre C. Proposició juridicoeconòmica, es presentarà en sobre tancat.  
La documentació que es troba en estos dos últims sobres serà objecte de valoració als efectes d'aprovació del programa i adjudicació de la condició d'urbanitzador.  
2. Cada concursant no podrà presentar més d'una proposició. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este.  
3. Si l'últim dia del termini de presentació de proposicions coincidira amb dissabte, diumenge o festiu, el termini es prolongarà fins al següent dia hàbil.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A este efecte, els concursants protocol·litzaran els documents assenyalats anteriorment per mitjà d'acta autoritzada per un notari amb competència territorial en el municipi afectat i depositarà una còpia d'estos en la seu de l'Ajuntament, i els exposarà al públic pels seus propis mitjans, i inserirà un anunci en el Diari Oficial de la Comunitat Valenciana i en un diari no oficial d'àmplia difusió en la localitat, només als efectes de la presentació d'al·legacions. L'anterior ha d'entendre's sense perjuí de la documentació que s'ha de presentar, així mateix, en seu municipal, en suports paper i digital, per a la seua consulta pels interessats en el tràmit d'informació pública, en seu administrativa o en la web municipal.  
  
XVIII. Contingut mínim de l'alternativa tècnica  
L'alternativa tècnica del programa d'actuació integrada tindrà el contingut següent:   
a) Identificació del document de planejament que regule l'ordenació detallada a realitzar. A més, l'alternativa tècnica haurà d'anar acompanyada necessàriament del document de planejament previst en l'apartat B de l'annex I.  
b) Àmbit de l'actuació. Es permetrà la redelimitació de l'àmbit territorial a programar per part de l'alternativa tècnica en les condicions establides en l'apartat M de l'annex I. En defecte de previsió expressa, únicament tindrà lloc quan tinga per objecte l'ampliació de la xarxa primària i secundària prevista en el planejament vigent. en tot cas, s'ha d'assegurar el suplement de dotacions de xarxa primària i de xarxa secundària que exigisca l'ampliació i la seua deguda integració en l'estructura urbanística del pla.  
c) Justificació del compliment de les condicions d'integració de l'actuació amb l'entorn, i de suficiència de recursos hídrics, i es consideraran en la seua avaluació, entre altres, les dades subministrades per l'Administració de l'Estat.  
d) Existència o no d'agrupació d'interés urbanístic i, si és el cas, estatuts i acords socials d'esta.  
e) Terminis que es proposen per a la realització de l'actuació, i es determinaran tant el corresponent a les obres d'urbanització com a les obres d'edificació dels solars resultants.  
f) Projecte d'urbanització.  
g) Enunciat dels objectius complementaris que es proposen d'acord amb el que disposa la Llei Urbanística Valenciana, amb indicació expressa, si és el cas, dels compromisos d'edificació simultània a la urbanització que estiguen disposats a assumir per damunt del mínim legal.  
h) Mesures de control de qualitat i compliment de les normes de qualitat ambiental, si és el cas.  
i) Inventari preliminar de construccions, plantacions i instal·lacions la demolició del qual, destrucció o eradicació exigisca la urbanització.  
j) Estimació preliminar i general d'aquells gastos d'urbanització variables l'import del qual, inclús sent repercutible els propietaris, no es puga determinar per la concurrència d'ofertes.  
k) Si la proposta de programa modificara l'ordenació estructural, haurà d'incorporar la documentació establida per a tals supòsits en la Llei Urbanística Valenciana, en el cas d'admetre's esta possibilitat en l'apartat F de l'annex I.  
S'haurà de contindre el compromís del licitador d'edificar de forma simultània a l'execució de la urbanització el percentatge mínim establit en l'apartat G de l'annex I.  
  
XIX. Proposició juridicoeconòmica  
1. La proposició juridicoeconòmica haurà d'incloure necessàriament la documentació relativa als aspectes següents, de conformitat amb el que establix l'apartat N de l'annex I:   
A) Regulació de les relacions de l'urbanitzador i els propietaris i, en particular, la modalitat de retribució al promotor, d'acord amb allò que s'ha disposat en estes bases, i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.  
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies de l'urbanitzador esmentat, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.  
D) Full resum de les dades econòmiques rellevants segons model que s'aprove reglamentàriament.  
E) Descripció dels següents elements economicofinancers relatius a les càrregues urbanístiques:   
a) Pressupost de licitació de l'obra d'urbanització: amb l'abast previst en l'article 168.1.a i b de la Llei Urbanística Valenciana. Sense perjuí de la seua necessària justificació, amb aportació de certificacions d'obra i factures abonades, en el compte de liquidació definitiva de la reparcel·lació.  
b) Cost de projectes: es desglossarà el cost de redacció i direcció facultativa i d'execució dels projectes tècnics, així com dels estudis de seguretat i salut, i s'especificarà cada projecte i estudi necessaris (article 168.1.c de la Llei Urbanística Valenciana). Sense perjuí de la justificació necessària, amb aportació de factures abonades, en el compte de liquidació definitiva de la reparcel·lació.  
c) Gastos de gestió: es desglossarà la quantia dels gastos de gestió de l'urbanitzador, calculats en un percentatge del que represente la suma de les partides corresponents als conceptes dels anteriors epígrafs a) i b). Sense perjuí de la seua necessària justificació, amb aportació de factures abonades, en el compte de liquidació definitiva de la reparcel·lació.  
  
d) Benefici de l'urbanitzador: es quantificarà el total benefici empresarial de l'urbanitzador, calculat en un percentatge de la suma dels conceptes expressats en els anteriors epígrafs a) i b), que, en cap cas, podrà superar el 10 per 100.  
e) Càrregues d'urbanització: es quantificarà el total de càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a esta modalitat de retribució.  
g) Preu del sòl als efectes de canvi: preu del sòl que, en coherència amb el coeficient de canvi, computarà per a descomptar càrregues d'urbanització, en la retribució amb terrenys a l'urbanitzador. Per a determinar el preu de sòl es considerarà el que disposen els articles 27.1 i 22 del Reglament de Valoracions de la Llei del Sòl aprovat per Reial Decret 1492/2011 (RVLS). Si es posaren de manifest en el procediment administratiu d'aprovació del programa discrepàncies respecte al valor de repercussió de sòl, l'administració municipal determinarà preferentment el valor i aplicarà la fórmula prevista en els esmentats preceptes a partir dels paràmetres següents: a) preu unitari mitjà del producte final immobiliari determinat per a naus de la zona industrial Mediterrani (INM), antiguitat 2007, de l'estudi de mercat de la ponència cadastral de valors vigent en el municipi de Massalfassar, actualitzat a la data de taxació segons variació de l'indicador de clima industrial per a béns d'inversió publicat pel Ministeri d'Indústria, Energia i Turisme; b) coeficient K de 1,20 (article 22.2.a) del RVLS); c) preu unitari mitjà de la construcció determinat a partir del mòdul bàsic de construcció de la ponència cadastral de valors vigent en el municipi de Massalfassar, corregit per aplicació del coeficient que correspon a la categoria 6.5.4.8 del quadro de coeficients del valor de la construcció (RD 1020/1993), actualitzat a la data de taxació segons variació de l'indicador de clima industrial para béns d'inversió publicat pel Ministeri d'Indústria, Energia i Turisme.  
  
h) Finançament: condicions de finançament oferides per l'urbanitzador per al pagament de les quotes d'urbanització als propietaris que decidisquen acollir-se a estes, recolzades, si és el cas, per una entitat financera degudament registrada.  
F) Informació sobre la possibilitat d'optar per la modalitat de retribució en diners, sobre els distints modes i condicions per a exercitar l'opció de retribució en metàl·lic i mixta, i sobre el termini per a l'exercici d'eixa opció de retribució.  
G) Estimació preliminar de la repercussió unitària per metre quadrat dels gastos variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes. Sense perjuí de la seua necessària quantificació i justificació en el projecte de reparcel·lació.  
2. La proposició juridicoeconòmica es presentarà degudament firmada i datada.  
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
  
  
XX. Admissibilitat de variants (art. 131.2.g de la Llei Urbanística Valenciana)  
1. Únicament es consideraran variants les modificacions de caràcter tècnic i mai les de caràcter econòmic, sempre que estes últimes no alteren substancialment l'ordenació urbanística proposada.  
  
2. No es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
3. En cas de declarar-se en l'annex I l'admissió de variants, cada aspirant a urbanitzador només podrà presentar una única variant.  
4. La presentació d'una variant en cap cas legitimarà la presentació d'una nova proposició juridicoeconòmica.  
5. L'Ajuntament podrà triar, d'entre l'alternativa tècnica original i la variada, aquella que millor satisfaça els interessos públics, i se li aplicaran la proposició juridicoeconòmica formulada i sense poder modificar en cap cas el contingut de les bases particulars.  
6. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència, el referit aspirant podrà presentar alternativa tècnica, que no es considerarà variant del seu avanç de programació, tot això amb respecte al que disposen les bases generals i particulars que regulen el procediment.  
  
XXI. Criteris d'adjudicació (art. 286.1.j del Reglament d'Ordenació i Gestió Territorial i Urbanística)  
Els criteris d'adjudicació són els establits en l'apartat O de l'annex I.  
  
XXII. Adjudicació del programa (art. 286.1.g del Reglament d'Ordenació i Gestió Territorial i Urbanística)  
1. L'adquisició de la condició de solar que deriva de l'execució de les obres d'urbanització interna del programa d'actuació integrada queda condicionada així mateix a l'efectiva realització prèvia o simultània de les obres assenyalades en l'apartat P de l'annex I.  
2. Amb anterioritat a la firma del contracte amb l'Ajuntament l'adjudicatari del programa d'actuació integrada haurà de presentar resguard acreditatiu d'haver constituït la garantia definitiva en els termes que preveu la base XVI d'estes bases particulars i aportar certificació positiva de trobar-se al corrent de les seues obligacions tributàries i amb la Seguretat Social i resguard acreditatiu d'haver constituït garantia definitiva del cost de les indemnitzacions, preus justos i gastos de reallotjament necessaris per a realitzar l'actuació, en la seua estimació preliminar fixada en l'alternativa tècnica, un 100 per 100 del cost de les obres d'urbanització complementàries i un 7 per 100 del cost de les obres d'edificació.  
  
XXIII. Formalització del contracte  
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en document administratiu del contracte per al desplegament i execució del programa d'actuació integrada. El document de formalització el firmarà l'alcalde, l'urbanitzador i el secretari de la corporació, este últim com a fedatari públic, i s'hi annexarà un exemplar de les bases particulars de la programació.  
  
2. El contracte podrà elevar-se a escriptura pública quan ho sol·licite alguna de les parts. En tot cas, els gastos derivats del seu atorgament seran assumits per l'urbanitzador.  
3. Si per causa imputable a l'urbanitzador no poguera formalitzar-se el contracte dins del termini indicat, l'Ajuntament podrà acordar la resolució d'este, i se seguirà a este efecte el procediment establit en l'article 342 del Reglament d'Ordenació i Gestió Territorial i Urbanística aprovat per Decret 67/2006, del Govern Valencià, de conformitat amb el que disposa el Text Refós de la Llei de Contractes del Sector Públic aprovat per Reial Decret Legislatiu 3/2011, de 14 de desembre (TRLCSP).  
  
  
XXIV. Dictamen del Consell del Territori i Paisatge (art. 286.1.c del Reglament d'Ordenació i Gestió Territorial i Urbanística)  
En els supòsits establits en la Llei Urbanística Valenciana haurà de demanar-se l'informe del Consell del Territori i Paisatge o, si és el cas, de l'organisme que el substituïsca.  
  
XXV. Compliment  
1. El contracte s'entendrà complit amb motiu de l'adequada execució de la totalitat de les prestacions incloses en este, i s'extingirà una vegada l'urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament. Les obres d'urbanització seran contractades amb subjecció al plec de condicions administratives que es deixa unit a les presents bases particulars com annex II, sense perjuí de les addicionals garanties que de forma justificada s'establisquen, les quals podran completar però no contradir el que disposa el plec.  
2. Una vegada finalitzades les obres d'urbanització, l'urbanitzador realitzarà oferiment formal a l'Ajuntament de la recepció de les obres d'urbanització, prèvia remissió per l'urbanitzador de totes les certificacions d'obres, les factures emeses per l'empresari constructor i la documentació que justifique la liquidació i pagament efectiu de les obres i de les altres càrregues d'urbanització.  
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèvia i definitivament el programa.  
4. L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.  
Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, i començarà llavors el termini de garantia.  
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa, o des que queden obertes a l'ús públic.  
6. El termini de garantia serà de dotze mesos des del moment que s'entenguen rebudes per l'Ajuntament. Durant eixe període, l'urbanitzador respondrà davant de l'Ajuntament, dels defectes constructius que es manifesten, a l'efecte del qual l'urbanitzador ha de vincular al seu torn amb esta responsabilitat al contractista constructor de l'obra. Finalitzat este període, serà procedent la devolució de les garanties prestades per l'adjudicatari, d'acord amb el que disposa el Text Refós de la Llei de Contractes del Sector Públic aprovat per Reial Decret Legislatiu 3/2011, de 14 de desembre (TRLCSP), sense perjuí de la responsabilitat decennal ni de la derivada de vicis ocults.  
7. Perquè puga declarar-se el compliment dels objectius del programa, serà sotmés a aprovació administrativa el compte de liquidació definitiva de la reparcel·lació.  
  
XXVI. Resolució  
1. Són causes de resolució del contracte les previstes en l'article 223 del TRLCSP, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'administració.  
2. Són, en particular, causes de resolució del contracte les següents:   
a) La falta de formalització del contracte dins del termini indicat per causes imputables a l'adjudicatari, en els termes que preveu l'anterior base XXIII.3 i en l'article 156.4 del TRLCSP (la falta de prestació en termini de la garantia definitiva o de compliment de les altres obligacions previstes en l'article 151.2 del TRLCSP donarà lloc al que disposa el paràgraf tercer de l'indicat precepte).  
b) La demora injustificada en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la despleguen.  
c) La inactivitat injustificada de l'urbanitzador durant un període de sis mesos consecutius o nou alterns en el desplegament i execució del programa d'actuació. S'entendrà produïda la inactivitat o l'abandó quan el desplegament i execució del programa d'actuació haja deixat de desenrotllar-se o no es desenrotlle amb la regularitat adequada o amb els mitjans humans o materials necessaris per a la seua normal execució en termini. No obstant això, quan es done este supòsit, l'Ajuntament, abans de procedir a la resolució, requerirà a l'urbanitzador perquè regularitze la situació en el termini de cinc dies a comptar del requeriment.  
  
d) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o lloc fi a la via administrativa.  
e) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.  
  
f) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.  
g) La suspensió de llicències en l'àmbit programat per a l'aprovació de plans o projectes incompatibles amb el desenrotllament del programa, així com les resolucions administratives que impedisquen prosseguir-ho o paralitzen el seu desenrotllament material o econòmic per inactivitat de l'administració durant més de sis mesos i de manera rellevant, tenint dret l'urbanitzador a instar la resolució amb les compensacions procedents.  
h) La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20 per 100.  
i) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
j) El descobriment de condicions territorials no tingudes en compte en acordar el programa d'actuació i que facen legalment inviable la prossecució d'esta, sense perjuí de les compensacions que siguen procedents, si és el cas, o de la possibilitat d'esmenar les seues previsions, si això fóra possible, sense desvirtuar substancialment estes.  
k) Incórrer el contractista, durant la vigència del contracte en alguna de les prohibicions de contractar previstes en l'article 20 de la Llei de Contractes de les Administracions Públiques.  
l) Les reiterades deficiències en l'execució del contracte.  
m) L'incompliment greu dels deures essencials de l'urbanitzador directament imposats per esta llei.  
n) L'incompliment d'alguns dels compromisos oferits.  
n?) La caducitat del programa per transcurs del termini total per a escometre'l i, si és el cas, la pròrroga.  
o) El mutu acord entre l'Ajuntament i l'urbanitzador, sense perjuí de les indemnitzacions que, si és el cas, siguen procedents en benefici dels propietaris de terrenys o altres afectats.  
p) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.  
q) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en este per al seu començament.  
r) El desistiment o la suspensió del contracte per un termini superior a un any acordada per l'Ajuntament.  
3. Per a la resolució del contracte entre l'Ajuntament i l'urbanitzador serà preceptiva la prèvia emissió d'informe favorable pel Consell Superior de Territori i Urbanisme.  
4. L'Ajuntament, quan resolga l'adjudicació, podrà acordar que l'urbanitzador continue l'execució del programa amb les mateixes condicions, durant el temps indispensable per a evitar perjuís a l'interés públic.  
  
5. La resolució de l'adjudicació l'acordarà l'Ajuntament, amb audiència prèvia a l'urbanitzador per un termini de 10 dies hàbils, i previ dictamen del Consell Superior de Territori i Urbanisme ?o organisme que el substituïsca-, que podrà ser instat també per l'urbanitzador. Sense perjuí de les responsabilitats econòmiques que siguen procedents, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
  
XXVII. Prerrogatives de l'administració (art. 286.1.e del Reglament d'Ordenació i Gestió Territorial i Urbanística)  
L'Ajuntament ostenta totes les prerrogatives que, en general, reconeix la legislació de contractes de les administracions públiques, entre estes, les d'interpretar este contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en estes bases i que siguen d'interés públic, acordar la seua resolució i determinar els efectes d'esta.  
  
  
XXVIII. Jurisdicció competent (art. 286.1.f del Reglament d'Ordenació i Gestió Territorial i Urbanística)  
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.  
  
  
  
ANNEX I  
  
A) Objecte del contracte:   
Àmbit d'actuació : unitat d'execució 5 industrial, ampliació del polígon del Mediterrani, del sòl urbà de Massalfassar (UE-5).  
Número d'expedient: 30/2013  
  
B) Ordenació urbanística   
Documentació urbanística   
Planejament supramunicipal: no existix per al seu àmbit.   
Planejament general: Pla General d'Ordenació Urbana de Massalfassar aprovat parcialment i definitivament per la Comissió Territorial d'Urbanisme de València en sessió celebrada el dia 25 de setembre de 2008 (BOP de València núm. 88, de 15.04.2009).  
Planejament de desenrotllament o en tramitació: estudi de detall que establisca exclusivament les alineacions del sòl viari de divisió de l'illa única de penetració transversal des del carrer Mitgera del polígon industrial del Mediterrani, el qual haurà de presentar-se formant part de l'alternativa tècnica del programa d'actuació integrada per al seu desplegament i execució. Haurà de comptar amb estudi acústic específic, estudi d'integració paisatgística i estudi previ arqueològic, així com amb informe de suficiència de recursos hídrics emés per l'administració competent.  
Paràmetres urbanístics   
Superfície de l'àmbit: 42.897,25 m²s.  
Classificació: urbà.  
Qualificació: industrial.  
Aprofitament tipus: 1,57263835 UA/m².  
Xarxa primària: superfície de xarxa primària adscrita: 0,00 m²s.  
Superfície de xarxa primària inscrita: 0,00 m²s.  
Xarxa secundària: la que es definix en l'ordenació detallada del pla general, amb la seua ampliació que ha d'establir l'estudi de detall  
  
Altres paràmetres: edificabilitat bruta: 59.472,50 m²t.  
Índex de màxima edificabilitat: 1,37041489 m²t/ m²s.  
Nombre màxim de vivendes: el definit per a la seua zona d'ordenança (INM).  
  
C) Memòria de necessitats i objectius del programa d'actuació integrada.  
Obres generals   
Identificació: les obres definides en l'ordenació detallada i el projecte d'urbanització de la pròpia unitat d'execució, que inclouran, en tot cas, les del sòl viari que ha de definir l'estudi de detall, les quals s'imposen a càrrec de l'aprofitament urbanístic de la unitat d'execució.  
  
Descripció: són totes les obres d'urbanització definides en l'article 157 de la Llei 16/2005, de la Generalitat Valenciana, i les que, en particular, es concreten en els ulteriors apartats d'este document.   
Característiques: l'estudi de detall fixarà les alineacions exteriors de vial transversal de caràcter vinculant amb accés en el carrer Mitgera perimetral del polígon industrial del Mediterrani, que ha de dividir en dos l'illa única definida per a la unitat d'execució, sense perjuí de l'ajust que impose el disseny funcional de la via en el projecte d'urbanització.  
  
Connexions: l'estudi de detall i el projecte d'urbanització articularan la connexió del nou tram viari amb el carrer Mitgera, per mitjà d'un adequat disseny del punt de trobada.  
Altres: haurà d'urbanitzar-se l'espai lliure públic que articula la trobada del sòl urbà de la unitat d'execució amb el sòl no urbanitzable i amb la via de servici de la carretera de la Gombalda (CV-32).  
  
Obres complementàries   
Identificació: no es definixen.  
Descripció: no es definix.  
Característiques: no es definixen.  
Connexions: no es definixen.  
Altres: no es definixen.  
Infraestructures i dotacions complementàries   
Identificació: s'assumirà així mateix a càrrec dels aprofitaments urbanístics, el cànon de sanejament per a suplement i connexió de la xarxa de sanejament i depuració d'aigües residuals; i la garantia de compliment dels límits d'abocament establits en l'ordenança municipal d'abocaments o, a falta d'això, en el model d'ordenança d'abocaments de l'Entitat de Sanejament de la Generalitat Valenciana.  
Descripció: no es definix.  
Característiques: no es definixen.  
Connexions: no es definixen.  
Altres: no es definixen.  
Informes preceptius   
Carreteres: abans de sotmetre a informació pública l'alternativa tècnica del programa d'actuació integrada, amb el pla parcial i el projecte d'urbanització que han de formar part d'ella, ha de sol·licitar-se a l'oficina del pla de carreteres de la Conselleria d'Infraestructures, Territori i Medi Ambient, l'emissió d'informe i autorització preceptives per a execució de la pantalla acústica de protecció del soroll produït per la carretera de la Gombalda (CV-32), presentant-se a este efecte pel promotor del programa la documentació tècnica necessària.  
  
Domini públic hidràulic: abans de sotmetre's a informació pública l'alternativa tècnica del programa d'actuació integrada, ha de sol·licitar-se a l'organisme de conca la concessió de l'aigua necessària per a abastir la nova demanda generada, presentant-se a este efecte pel promotor del programa la documentació necessària que possibilite la concessió dels recursos.  
Ferrocarrils: no fa falta.  
Domini públic maritimoterrestre: no fa falta.  
Altres: no fan falta.  
Característiques del PMS   
Nombre de parcel·les: no es definixen.  
Ubicació: no es definix.  
Ús: no es definix.  
Altres: no es definixen.  
Cronograma   
Termini d'urbanització: màxim de nou mesos.  
Termini d'edificació: màxim de quatre anys a partir de la recepció de la urbanització.  
Altres: no es definixen.  
Cessió de l'article 13.6 de la Llei d'Ordenació del Territori i Protecció del Paisatge   
No és procedent.  
Programes de restauració paisatgística   
No existixen.  
  
D) Fitxa de gestió   
Descripció de la unitat d'execució   
Denominació de la unitat d'execució: UE-5 (unitat d'execució núm. 5 industrial).  
Classe de sòl: urbà  
Número: 5  
Paràmetres d'edificabilitat   
Superfície del sector: 42.897,25 m²s.  
Edificabilitat bruta: 59.472,50 m²t.  
Índex d'edificabilitat màxima: 1,39701777 m²t/ m²s..  
Edificabilitat parcial: no es definix.  
Índex d'edificabilitat parcial: no es definix.  
Usos globals i incompatibles   
Ús dominant: industrial (en general)  
Usos compatibles: terciari (en general)  
Usos prohibits: residencial (unitari i múltiple, excepte vivendes destinades a la residència dels servicis de vigilància de la indústria); industrial (activitats qualificades com a nocives o perilloses d'alt índex, graus 4 i 5 del nomenclàtor vigent); els altres usos la compatibilitat dels quals no es declara expressament.  
Gestió   
Unitat d'execució: única (delimitada en el pla general).  
Àrea de repartiment: ARA-5 del pla general.  
Aprofitament tipus: 1,18141255 UA/ m².  
Gestió: elements estructurals adscrits: no es definixen.  
Gestió: condicions per a la redelimitació: les de l'article 50 de les normes urbanístiques del PGOU.  
Condicions de desenrotllament: les establides en la normativa urbanística del PGOU.  
Condicions relatives a la unitat d'execució: les establides en la normativa urbanística del PGOU i en les bases de programació.  
  
E) Criteris i objectius territorials: directrius definitòries de l'estratègia d'evolució urbana   
Sostenibilitat   
Utilització racional del sòl: no es definixen.  
Recursos hídrics: el promotor del programa, ha de presentar amb l'alternativa tècnica la documentació necessària per a la concessió dels recursos i acreditar la seua sol·licitud.  
Protecció del medi natural: no es definixen.  
Patrimoni cultural: no es definixen.  
Patrimoni rural: no es definixen.  
Prevenció de riscos naturals o induïts: no es definixen.  
Ordenació del litoral: no es definixen.  
Paisatge: el promotor del programa, ha de presentar amb l'alternativa tècnica el corresponent estudi d'integració paisatgística.  
Qualitat de vida  
Millora d'entorns urbans: s'assumirà a càrrec dels aprofitaments urbanístics de la unitat d'execució el cost d'execució de la pantalla acústica de separació amb la carretera CV-32.  
Transport públic: no es definix.  
Equipaments i dotacions públiques: no es definixen.  
Accés a la vivenda: no es definixen condicions per raó de l'ús definit per al seu àmbit.  
  
F) Criteris d'ordenació urbanística   
Criteris d'ordenació urbanística   
Zones verdes: seran aplicables els que deriven del pla general i de la legislació urbanística.  
Terciari: seran aplicables els que deriven del pla general i de la legislació urbanística.  
Dotacional: seran aplicables els que deriven del pla general i de la legislació urbanística, sense perjuí de les determinacions pròpies de l'estudi de detall requerit.  
Estacionaments: seran aplicables els que deriven del pla general i de la legislació urbanística.  
Places d'aparcament públiques: seran les definides en el projecte d'urbanització, sense perjuí de les determinacions pròpies de l'estudi de detall requerit.  
Densitat de vivendes (opcional): no es definixen criteris per raó de l'ús definit per al seu àmbit.  
Parcel·la mínima: es determinen les seues condicions en el propi pla general.   
Altres: seran aplicables els que deriven del pla general i de la legislació urbanística.  
  
G) Objectius d'edificació   
Edificacions privades d'interés social   
Ubicació: no es definixen.  
Descripció: no es definixen.  
Altres: no es definixen.  
Condicions de les parcel·les edificables   
Volum: es determinen les seues condicions en el propi pla general.  
Forma: es determinen les seues condicions en el propi pla general.  
Condicions estètiques: es determinen les seues condicions en el propi pla general.  
Altres: es determinen les seues condicions en el propi pla general.  
Reserves d'aparcament   
Número: seran aplicables els que deriven del pla general i de la legislació urbanística.  
Característiques: seran aplicables els que deriven del pla general i de la legislació urbanística.  
Ubicació: no es definixen.  
Altres: no es definixen.  
Simultaneïtat d'urbanització i edificació   
Se subjectarà, si és el cas, a les condicions del plec annex a les bases generals de programació.   
  
H) Prescripcions tècniques dels documents d'ordenació i gestió   
Prescripcions tècniques   
Pla general i instruments de desenrotllament: seran aplicables els que deriven del pla general i de l'estudi de detall que ha d'adjuntar a l'alternativa tècnica del programa, així com les altres previstes en la legislació urbanística.  
Document de justificació d'integració territorial: no fa falta.  
Estudi de paisatge: no fa falta.  
Altres: no es definixen.  
Prescripcions formals   
Maqueta: no fa falta.  
Suport: tota la documentació haurà de presentar-se degudament firmada per tècnics competents per a la seua redacció, amb visat col·legial si és el cas, en suport paper per quadruplicat exemplar, i en suport digital.  
Digital: la documentació que haja de presentar-se en suport digital, ho serà per als textos en format amb extensió doc o docx (Word), per als quadros i taules en format amb extensió xls o xlsx (Excel), i per als plans en format amb extensió dwg, sempre versions recents, així com, a més, en format amb extensió PDF sense protecció.  
Altres:   
  
I) Preu de licitació   
En xifra: 2.074.000,00 €.  
En lletra: dos milions setanta-quatre mil euros.  
  
J) Terminis màxims de desplegament i execució del programa   
Termini total: dos anys.  
Terminis parcials   
- Per a la selecció d'empresari constructor: tres mesos (arts. 157 a 170 del ROGTU).  
- Per a la presentació del projecte de reparcel·lació: tres mesos (simultanis al termini de selecció de l'empresari constructor).  
- Per a la iniciació de les obres d'urbanització: un mes a partir de l'aprovació i inscripció del projecte de reparcel·lació.  
- Per a la completa terminació de les obres d'urbanització: nou mesos, comptats a partir de la firma de l'acta de replantejament.  
- Per a la terminació de les fases parcials de les obres d'urbanització: els terminis previstos en el programa de treball del contracte d'obra, incrementats en tres mesos, llevat que excedisca este increment el termini màxim establit per a la completa terminació de les obres d'urbanització, i en este cas s'atendrà al termini menor establit per a la completa terminació de les obres d'urbanització.  
Termini màxim d'edificació dels solars: quatre anys (art. 495.1 del ROGTU).  
Termini màxim de pròrroga del termini d'edificació: el derivat del que disposa l'article 198.2 de la LUV.  
  
K) Garanties   
Garantia provisional (xifra): 41.480,00 € (2 % del pressupost de l'apartat I)  
Garantia provisional (lletra): quaranta-un mil quatre-cents huitanta euros.  
Garantia definitiva: 10 per cent del pressupost de càrregues d'urbanització aprovat.  
  
L) Presentació de proposicions   
Termini (en absència de previsió expressa serà de tres mesos a partir de la data d'enviament de l'anunci al DOUE)  
Raons de dificultat o complexitat tècnica que justifiquen l'augment del termini: no es determinen.  
Termini imposat per raons de dificultat o complexitat tècnica: tres mesos.  
Lloc: Registre General de l'Ajuntament.  
Horari: de 09.00 a 14.00 hores, de dilluns a divendres, excepte dies administrativament inhàbils.  
  
M) Redelimitació de l'àmbit territorial  
Condicions perquè es permeta: les de l'article 50 de les normes urbanístiques del PGOU.  
  
N) Proposició juridicoeconòmica   
Relacions entre l'urbanitzador i els propietaris   
Modalitat de retribució: la modalitat general serà de pagament en espècie amb parcel·la edificable, i haurà d'admetre l'urbanitzador així mateix la modalitat de retribució mixta o en metàl·lic, a opció dels propietaris de sòl, sempre que es manifeste per estos la seua opció en el termini previst en l'article 167.3 de la Llei 16/2005, de la Generalitat, Urbanística Valenciana (LUV).   
Possibilitat d'optar per la retribució en metàl·lic: la que derive de la pròpia legislació urbanística quant a la modalitat de retribució establida en el programa aprovat.  
Mode: el determinat en la proposició juridicoeconòmica que aprove l'administració.  
Condicions: les que deriven de la pròpia legislació urbanística quant a la modalitat de retribució establida en el programa aprovat.  
  
Termini: el que derive de la pròpia legislació urbanística quant a la modalitat de retribució establida en el programa aprovat.  
Drets d'adjudicació: els determinats en el pla general i programa que aprove l'administració.  
Parcel·la mínima: la determinada en el pla general.  
Aprofitament subjectiu: el determinat en el pla general.  
Superfície mínima de la parcel·la aportada per a ser adjudicatari: la determinada en el pla general.  
Terrenys a disposició de l'urbanitzador: els determinats en el programa que aprove l'administració.  
Titularitat: la determinada en el programa que aprove l'administració.  
Identificació registral: la determinada en el programa que aprove l'administració.  
Elements econòmics   
Pressupost de licitació d'urbanització interna i execució d'infraestructures (1): 1.700.000,00 €.  
Cost de projectes i assistències tècniques (2): 136.000,00 € (8 % del pressupost de licitació assenyalat)  
Gastos de gestió (3): 68.000,00 € (4 % del pressupost de licitació assenyalat)  
Benefici de l'urbanitzador (4): 170.000,00 € (10 % del pressupost de licitació assenyalat)  
Pressupost total de càrregues d'urbanització (5): 2.074.000,00 € (sumatori dels anteriors 1+2+3+4)  
Coeficient de canvi: ha de determinar-se en la proposició juridicoeconòmica (art. 127.2 de la LUV)  
Preu del sòl als efectes del canvi: ha de determinar-se en la proposició juridicoeconòmica (art. 127.2 de la LUV)  
Finançament: l'agent urbanitzador, al marge d'altres gastos imputables a la programació per la seua mateixa naturalesa, haurà de finançar, per al seu abonament, a l'administració a càrrec de l'actuació programada les inversions següents:  
a) XXX - (1,5 % del pressupost d'execució material de les obres segons acord d'adjudicació del contracte), en concepte de gastos de supervisió tècnica de la documentació del programa a realitzar per personal a definir per l'administració.  
b) XXX - (0,5 % del pressupost d'execució material de les obres segons acord d'adjudicació del contracte), en concepte de control de qualitat de les obres d'urbanització interna i de les infraestructures exteriors.  
c) L'import del cànon de sanejament que fixe a càrrec de l'actuació l'Entitat de Sanejament de la Generalitat Valenciana  
  
O) Criteris d'adjudicació   
  
Criteris d'adjudicació Ponderació   
1. Alternativa tècnica   
Qualitat tècnica de les determinacions de l'estudi de detall 50 per cent  
Resolució adequada de la connexió de l'actuació en el seu entorn  
Millor estructuració de les dotacions públiques i espais lliures 20 per cent  
Qualitat tècnica de les resolucions proposades per a la urbanització 10 per cent  
Inversió en programes de restauració paisatgística o d'imatge urbana dins de l'àmbit del programa 10 per cent  
Altres condicions propostes previstes en l'article 312.1, epígrafs g), h), i) i j) del ROGTU 10 per cent  
   
2. Puntuació mínima de l'alternativa per a poder valorar la proposició juridicoeconòmica (abans de la seua ponderació). 70 per cent  
   
3. Proposició juridicoeconòmica   
Valoració dels terrenys als efectes de fixar el coeficient de canvi als efectes de pagament en terrenys, junt amb la menor proporció de solars o aprofitament que es posen a disposició de l'urbanitzador per mitjà de reparcel·lació forçosa com a retribució a compte de tercers amb els quals no tinga contracte suficient.  
 30 per cent  
Major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa 35 per cent  
Import de les càrregues d'urbanització (euros/m² edificabilitat) 30 per cent  
Compromisos financers per a l'execució de les obligacions complementàries assumides voluntàriament i a costa seua. 5 per cent  
   
4. Percentatge de l'alternativa tècnica i proposició juridicoeconòmica.   
Alternativa tècnica: sense ordenació ni estructural ni detallada  
Proposició juridicoeconòmica: sense ordenació estructural ni detallada 60 per cent  
  
40 per cent  
  
  
P) Adjudicació connexa o condicionada   
Actuacions prèvies o simultànies a les quals es condiciona la realització del programa d'actuació   
Haurà de projectar-se i executar-se en el marc d'este programa, per l'agent urbanitzador, la pantalla acústica de separació amb la carretera CV-32.  
Obligacions econòmiques necessàries per a compensar els afectats per l'actuació més costosa a càrrec dels altres que es beneficien d'aquella per concentrar-se en esta obres o sobrecostos de comuna utilitat.  
  
No s'establixen.  
  
  
ANNEX II  
  
Plec tipus de clàusules particulars per a la contractació de les obres d'urbanització (este annex està disponible en la pàgina web municipal .  
  
Massalfassar, 10 de juny de 2013. L'alcalde en funcions: José Vicente Rico Planes.